## El secretari autonòmic d’Educació anima l’alumnat d’ensenyances artístiques i esportives més destacat de la Comunitat Valenciana a “inspirar” els futurs estudiants

*** En la clausura dels Premis Extraordinaris d’Ensenyances de Règim Especial, Daniel McEvoy destaca que estos estudis fomenten “la disciplina, la perseverança, la creativitat i el treball en equip”**

El secretari autonòmic d’Educació, Daniel McEvoy, ha animat l’alumnat d’ensenyances artístiques i esportives més destacat de la Comunitat Valenciana a servir d’exemple i “inspiració” per a les futures generacions d’estudiants que opten per seguir este mateix camí.

Així s’ha pronunciat durant la clausura de la cerimònia d’entrega dels Premis Extraordinaris d’Ensenyances de Règim Especial, celebrada en la Sala d’Alfons el Magnànim del Centre Cultural de la Beneficència de València, en la qual també ha participat el director general de Centres Docents, Jorge Cabo.

Durant l’acte s’ha reconegut la trajectòria i l’esforç de l’alumnat amb més talent dels conservatoris de música i dansa, ensenyances esportives i d’arts plàstiques i disseny més destacats de la Comunitat Valenciana durant el curs 2023-2024.

En el transcurs de la seua intervenció, Daniel McEvoy ha subratllat que l’esforç i la dedicació dels premiats servirà per a “enriquir la cultura, l’esport i les arts, no només de la Comunitat Valenciana, sinó d’Espanya i més enllà de les nostres fronteres”.

Així mateix, el secretari autonòmic d’Educació ha elogiat els equips directius, docents, personal de l’Administració i famílies “pel seu paper fonamental en la formació integral dels nostres jóvens”.

En esta mateixa línia, McEvoy ha insistit en la necessitat de proporcionar a tots els jóvens “les ferramentes necessàries per a desenrotllar el seu màxim potencial, siguen quins siguen els seus interessos o habilitats”.

En este sentit, s’ha referit al “paper fonamental” de les ensenyances de règim especial en la diversificació i l’enriquiment de l’oferta educativa, “la qual cosa permet que els estudiants seguisquen el seu propi camí cap a l’excel·lència” i desenrotllen valors com “la disciplina, la perseverança, la creativitat i el treball en equip”.

Fecha: 09/04/2025